REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/231-16

13. oktobar 2016. godine

B e o g r a d

ZAPISNIK

TREĆE SEDNICE ODBORAZA ZDRAVLjE I PORODICU

ODRŽANE 12. OKTOBRA 2016. GODINE

Sednica je počela u 12,00 časova.

Sednici je predsedavao dr sc. med. Darko Laketić, predsednik Odbora.

Sednici su prisustvovali članovi Odbora: dr Branislav Blažić, prof. dr Milan Knežević, dr Dragana Barišić, dr Ljubica Mrdaković Todorović, dr Milovan Krivokapić, dr Desanka Repac, dr Danica Bukvić, Branka Stamenković, Gordana Čomić, dr Dragan Vesović i dr Žarko Korać.

Sednici Odbora su prisustvovali zamenici odsutnih članova Odbora: Stanislava Janošević (dr Svetlana Nikolić Pavlović) i Marjana Maraš.

Sednici nisu prisustvovali članovi Odbora: prof. dr Milovan Bojić, Nemanja Šarović i dr Muarem Bačevac, kao ni njihovi zamenici.

Na predlog predsedavajućeg Odbora, jednoglasno, usvojen je sledeći:

D n e v n i r e d

1. Izbor zamenika predsednika Odbora,
2. Obrazovanje Radne grupe za razmatranje predstavki građana i organizacija iz delokruga Odbora,
3. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik druge sednice Odbora, koja je održana 7.oktobra 2016. godine.

Prva tačka dnevnog reda - **Izbor zamenika predsednika Odbora**

Predsednik Odbora dr sc. med. Darko Laketić je za zamenika predsednika Odbora predložio dr Ljubicu Mrdaković Todorović, istakavši da je ona u prethodnom mandatu veoma uspešno obavljala funkciju zamenika predsednika Odbora i da je siguran da će tako biti i u ovom sazivu Narodne skupštine.

Gordana Čomić je iznela načelnu primedbu da je neracionalno da iz iste poslaničke grupe budu i predsednik i zamenik predsednika Odbora i da to nije dobro ni za Odbor ni za parlamentarizam uopšte.

Srđan Nogo je ukazao da ovaj odbor pored pitanja zdravlja treba da se bavi i temom porodice. Imajući u vidu značaj ove teme, smatra da ista mora da bude zastupljena na sednicama Odbora ili predlaže da se obrazuje poseban odbor za porodicu odnosno formira pododbor za pitanja porodice.

Branka Stamenković je ponovila neslaganje zbog izbora predsednika i zamenika predsednika radnih tela bez prethodnih konsultacija. Saglasila se da lekari dobro poznaju zdravstveni sistem jer su najvišpe u kontaktu sa ovim sistemom na dnevnom nivou, ali smatra da će ostali članovi Odbora, koji nisu lekari, prezentovati taj sistem iz ugla korisnika zdravstvenih usluga čime će doprineti kvalitetu i konstruktivnosti rada Odbora.

Dr Branislav Blažić je u vezi sa pitanjem konsultacija o izboru predsednika i zamenika predsednika odbora koje se pokreće na svakoj sednici, izneo stav da konsultacije postoje tamo gde se ne može obezbediti većina. Rekao je da se ova vladajuća većina jako dobro dogovara unutar svoje koalicije, te kada neko drugi bude imao dovoljan broj poslanika da utiče na odluke, tada će se i sa njima dogovarati. Prema njegovim rečima osnovni postulat demokratije je da parlamentarna većina predlaže kandidata za kojeg smatra da je najkvalitetniji i da ova vlast uvažava opoziciju i izlazi joj u susret kada god je to moguće. Odgovorio je da se u prethodnom sazivu vodila briga o porodici, ali da se ovo pitanje ne može izdvojiti jer ne postoji stručnjak za porodicu niti posebno ministarstvo i da je logično da su lekari kompetentni za ova pitanja. Naglasio je da članovi Odbora imaju pravo da predlože temu za koju smatraju da je značajna i aktuelna, a Odbor će podržati svaki konstruktivan predlog.

Dr sc. med. Darko Laketić je potvrdio da je u prethodnpm sazivu porodica bila u fokusu ovog odbora, počev od kalendara vakcinacije do razmatranja predstavki i pojedinačnih slučajeva koja su se odnosila na pitanja dece i porodice u celini. Takođe naglašava da će se predsednik i zamenik predsednika odbora promeniti kada se promeni odnos u sastavu odbora i parlamenta, ali da to ne bi trebalo da utiče na rad ovog tela. S tinm u vezi očekuje konstruktivan stav i zajednički doprinos svih kako bi zdravstveni sistem učinili boljim.

Branka Stamenković je poručila da parlamentarna demokratija ne može da se svede na puku matematiku i obećala da će se njena poslanička grupa kada dođe na vlast dogovarati sa opozicijom za mesta predsednika i zamenika predsednika određenih odbora. Očekuje da će predsednik Odbora uvrstiti u dnevni red teme koje članovi odbora budu predlagali. Izrazila je žaljenje što je ovaj odbor kolateralna šteta odnosa prema Poslaničkoj grupi Dosta je bilo, na nivou Narodne skupštine.

Dr Dragan Vesović je naveo da se ovde ne spori koliko je ko osvojio mandata te da svaki predlog koji dolazi od strane opozicije nije uperen protiv vladajuće većine jer će isti stvari možda promeniti na bolje. Podražaće predlog da dr Ljubica Mrdaković Todorović bude izabrana za zamenika predsednika Odbora, ali smatra da treba poslušati i koleginice Čomić i Stamenković jer je doprinos svakog člana važan, te je pozvao na toleranciju i zajednički rad u cilju boljitka zdravstvenog sistema i države.

Dr Dragana Barišić je podsetila da sednicama Odbora mogu da prisustvuju svi narodni poslanici i da učestvuju u njegovom radu. Ističe da je dr Ljubica Mrdaković Todorović u prethodnom sazivu odgovorno obavljala funkciju zamenika predsednika Odbora za zdravlje i porodicu i da očekuje takav rad u kontinuitetu.

Dr Žarko Korać je izneo da je narodni poslanik od 90-tih godina i da je uvek bio član ovog odbora. S tim u vezi dobro poznaje parlamentarnu praksu i zato može reći da je Odbor za zdravlje i porodicu specifičan zbog toga što radi po temama, najmanje je zastupljena politika i najmanje je važno ko je predsednik Odbora, s obzirom na to da se odluke donose najvećim konsenzusom. Pojasnio je da je dosadašnja parlamentarna praksa i običaj, odnosno simboličan gest zajedničkog rada to da se mesto zamenika predednika Odbora daje opoziciji, posebno imajući u vidu da vladajuća većina uvek ima konačnu reč. Osim ove principijelne primedbe naveo je i da nema sumnju da će zbog svega rečenog ovaj odbor i dalje dobro raditi.

Dr Branislav Blažić je pojasnio da prilikom razmatranja ko će kojim Odborom predsedavati vodilo računa o procentualnoj zastupljenosti svake poslaničke grupe u odnosu na ukupan broj poslanika, te da se zato ne može govoriti da nije poštovan demokratski princip. Pored toga ističe da svaki član odbora ima pravo da iznese svoje predloge i da diskutuje o svim temama.

Branka Stamenković nije sporila da je opozicija zastupljena na pojedinim mestima predsednika i zamenika predsednika odbora, ali ističe da Pokret Dosta nema ni jedno ovo mesto u dvadeset odbora, iako je uz Srpsku radikalnu stranku, najača opoziciona poslanička grupa u ovom sazivu. Smatra da je ovakva situacija nelogična, osim ako vladajuća većina ne deli opozicuju na podobnu i nepodobnu.

Predsednik Odbora dr sc. med. Darko Laketić je istakao da se uvek zalagao za toleranciju i dijalog, te da je postojao dogovor o podpredsedničkom mestu u Narodnoj skupštini sa Poslaničkom grupom Dosta je bilo, ali da se isti nije ispoštovao, iako je vladajuća većina bila spremna da glasa za to.

Srđan Nogo je saglasan da sve što se tiče zdravstva tiče se i porodice, ali je apostrofirao da je pitanje porodice šire od teme zdravstva. S tim u vezi navodi da niko iz ministarstva nadležnog za oblast rada, porodice i socijalnih pitanja nije dolazio na sednice ovog odbora, te da je mandatar Aleksandar Vučić, prilikom konsultacija o sastavu Vlade izrazio slaganje sa Srpskim pokretom Dveri da je porodica najvažnije pitanje koje postoji u Srbiji. Upozorio je da danas nema većeg problema od izumiranja srpskog naroda, kojeg je svake godine 38.000 manje. Zato smatra da ovaj problem treba da bude prioritet svih državnih institucija, svih građana i da pitanje porodice treba staviti na važno mesto, uz uključivanje drugih ministarstava u rešavanje ovog važnog pitanja.

Dr sc. med. Darko Laketić ističe da Odbor za zdravlje i porodicu, lekari i svi članovi Odbora imaju indentičan odnos prema porodici i da se trude da unaprede zdravstveni sistem i poprave odnos prema porodici u svakom smislu.

Dr Milovan Krivokapić je podvukao da naziv ovog odbora jasno govori o čemu se radi, kao i to da sa pojedicima i porodicom najviše komuniciraju lekari, zbog čega ova pitanja i jesu u njegovom delokrugu.

Nakon diskusije, Odbor je većinom glasova (10 glasova za, 1 glas protiv, od 11 prisutnih članova Odbora) izabrao dr Ljubicu Mrdaković Todorović za zamenika predsednika Odbora za zdravlje i porodicu.

Druga tačka dnevnog reda **- Obrazovanje Radne grupe za razmatranje predstavki građana i organizacija iz delokruga Odbora**

Predsednik Odbora dr sc. med. Darko Laketić je podsetio da se predstavnička funkcija Narodne skupštine, odnosno odbora, ostvaruje uspostavljanjem i razvijanjem odnosa između građana i narodnih poslanika koji zastupaju njihove interese u Narodnoj skupštini. U ostvarivanju ove funkcije, narodni poslanici u odborima razmatraju inicijative, peticije, predstavke, predloge u okviru svoje oblasti odnosno iz svog delokruga, o čemu uvek izveštavaju podnosioce. Istakao je da je ovaj odbor u sazivu 2014. do 2016. godine razmotrio 170 predstavki i o svakoj doneo odgovarajući zaključak. Shodno tome a saglasno ovlašćenjima iz člana 44. stav 6. Poslovnika Narodne skupštine, obrazovao je Radnu grupu za razmatranje predstavki građana i organizacija u sastavu: dr Dragana Barišić, dr Milovan Krivokapić i dr Žarko Korać.

Zadatak ove radne grupe je da na sastancima razmatra predstavke građana i organizacija, priprema predloge za njihovo rešavanje odnosno postupanje po istim, o čemu će Odboru na sednici, periodično, podnositi izveštaj.

Pošto je upoznat da je u ovom sazivu Odboru stiglo desetak predstavki, tražio je od sekretara Odbora da ih odmah uruči članovima Radne grupe, koji će u narednim danima organizovati sastanak i izvestiti odbor o tome.

Branka Stamenković je iznela primedbu da je u Radnoj grupi jedan predstavnik opozicije i da to opet nije poslanik Pokreta Dosta je bilo, iako je ona izuzetno zainteresovana za rad po predstavkama.

Predsednik Odbora dr sc. med. Darko Laketić je izneo da je u prethodnom sazivu vodio ovu radnu grupu koju su činila tri lekara jer su se predstavke uglavnom odnosile na zdravstveni sistem. S tim u vezi, odlučio je da radnu grupu za predstavke obrazuje u ovom sastavu jer je siguran da imenovani poslanici mogu da odgovore izazovima posla koji je pred njima jer imaju bogato iskustvo u svojoj struci.

Branka Stamenković je upoznata sa radom ovog odbora u prethodnom sazivu i sa tim da građani i organizacije još uvek nailaze na probleme unutar zdravstvenog sistema. Smatra da bi rad u ovoj radnoj grupi dobio na kvalitetu upravo sa članom odbora koji nije lekar, jer bi problemi bili sagledani na drugačiji način, iz ugla građanina koji se suočava sa zdravstvenim sistemom.

Predsednik Odbora dr sc. med. Darko Laketić je odgovorio da će članovi Odbora biti upoznati sa svim predstavkama, da će moći da diskutuju i da se o njima izjasne na sednici Odbora. Konstatovao je da je na osnovu člana 44. stav 6. Poslovnika Narodne skupštine obrazovao Radnu grupu za razmatranje predstavki građana i organizacija iz delokruga Odbora u sastavu: dr Dragana Barišić, dr Milovan Krivokapić i dr Žarko Korać.

Treća tačka dnevnog reda – **Razno**

Branka Stamenković je upozorila da se krše odredbe Poslovnika Narodne skupštine obzirom na to da se sednice odbora ne drže ponedeljkom, tako da poslanici moraju da napuštaju skupštinsku salu u vreme plenarnog zasedanja, kojem takođe imaju obavezu da prisustvuju. Smatra i da je neophodna dinamika održavanja sednica svakog ponedeljka kako bi se obradile sve predstavke i sve teme koje su u delokrugu rada Odbora.

Dr Žarko Korać je odgovorio da se sednice Odbora uglavnom održavaju u dane zasedanja Narodne skupštine iz razloga smanjenja troškova zbog dolaska na sednice odbora, s obzirom na to da je veliki broj narodnih poslanika iz unutrašnjosti. Drugi razlog je taj što se poslanici u danu kada nema zasedanja bave svojim primarnim zanimanjem. Sugerisao je da se sednice Odbora održavaju u vreme pauze plenarnog zasedanja.

Predsednik Odbora dr sc. med. Darko Laketić je odgovorio da će se zbog navedenih razloga truditi da sednice odbora saziva u pauzi zasedanja Narodne skupštine.

Dr Dragan Vesović je podržao stav predsednika Odbora da se sednice odbora održavaju u dane kada je plenarno zasedanje, iz razloga što on nije na stalnom radu u Narodnoj skupštini, te su mu dani kada nema sednica značajne za njegovu profesiju i stručni rad.

Branka Stamenković je replicirala da svoj posao shvata jako ozbiljno i da ne razume kako se to dva posla mogu obavljati valjano ako je tempo rada u Narodnoj skupštini kao prethodnih dana kada se radilo do kasno uveče, a obaveza je narodnih poslanika da prisustvuju sednicama. Takođe je povodom troškova podsetila da svi narodni poslanici imaju pravo na besplatan prevoz u drumskom, železničkom i drugom saobraćaju što je jeftinije od dolaska na sednice sopstvenim autom.

Predsednik Odbora dr sc. med. Darko Laketić je reagovao tako što je upozorio da neće tolerisati političku demagogiju u diskusijama na odboru a posebno uvredljivo obraćanje poslanicima koji svoj posao obavljaju časno, s obzirom na to da svaki narodni poslanik ima pravo i da se bavi strukom za koju se školovao. Smatra da su komentari ove vrste nekorektni i uvredljivi za narodne poslanike.

Dr Dragana Barišić je istakla da je diskusija prešla prag tolerancije i da se ne slaže sa stavom narodne poslanice iz razloga što ona lično sve svoje profesionalne i privatne obaveze uspeva da obavlja na dobar način, te je tražila da predsednik Odbora ubuduće oduzima reč zbog ovakve diskusije.

Branka Stamenković je uputila izvinjenje kolegama koji su njenu diskusiju shvatili kao uvredljivu, a potom je zatražila od predsednika Odbora objašnjenje da li će odbor raditi kako to Poslovnik nalaže.

Predsednik odbora dr sc. med. Darko Laketić je odgovorio da će se sednice Odbora održavati uvek kada je to neophodno i kada postoji potreba da se razmotre određena pitanja iz njegovog delokruga.

Sednica je završena u 13,00 časova.

SEKRETAR PREDSEDNIK

Božana Vojinović Dr sc. med. Darko Laketić